เดือนก.ย.มูลค่าเช็คเด้งเพิ่ม7%
เช็คเด้งเดือน ก.ย.มูลค่า 1.04 หมื่นล้าน เพิ่มขึ้นเล็กน้อย 7% ตามมูลค่าต่อใบเฉลี่ยสูงขึ้น
14 ต.ค. 2559

เช็คเด้งเดือน ก.ย.มูลค่า 1.04 หมื่นล้าน เพิ่มขึ้นเล็กน้อย 7% ตามมูลค่าต่อใบเฉลี่ยสูงขึ้น
ธนาคารแห่งประเทศไทย (ธปท.) รายงานว่า สิ้นเดือน ก.ย.ที่ผ่านมา ทั้งระบบมีปริมาณการใช้เช็ครวม 5.8 ล้านใบ มูลค่ารวม 3.26 ล้านล้านบาท โดยปริมาณลดลง 4 แสนใบ หรือ 6.45% จากเดือนก่อนหน้า แต่มูลค่าเพิ่มขึ้น 6 หมื่นล้านบาท หรือ 1.84% จากเดือนก่อนหน้า โดยในจำนวนนี้พบว่ามีเช็คคืนไม่มีเงินหรือเช็คเด้ง 6.24 หมื่นใบ มูลค่ารวม 1.04 หมื่นล้านบาท โดยปริมาณลดลงถึง 6,567 ใบ หรือ 9.53% ส่วนมูลค่าเช็คเด้งเพิ่มขึ้นเล็กน้อย 670 ล้านบาท หรือ 7% ส่วนหนึ่งเพราะมูลค่าการใช้เช็คเฉลี่ยต่อใบเพิ่มขึ้น บวกกับภาวะเศรษฐกิจ
ทั้งนี้ เช็คเด้ง แบ่งเป็น  1.ในเขตกรุงเทพฯ และปริมณฑล มีปริมาณ 3.11 หมื่นใบ มูลค่า 6,810 ล้านบาท 2.ในเขตภูมิภาค มีปริมาณ 9,241 ใบ มูลค่า 1,610 ล้านบาท และ 3.เช็คข้ามเขตจังหวัด มีปริมาณ 2.2 หมื่นใบ มูลค่า 1,930 ล้านบาท แต่แม้ปริมาณเช็คจะลดลง สัดส่วนเช็คเด้งต่อเช็คเรียกเก็บยังคงมีสัดส่วนเท่าเดิม 1.1% เช่นเดียวกับมูลค่าช็คเด้งแม้จะเพิ่มขึ้น แต่สัดส่วนยังอยู่ที่ 0.3% ของเช็คเรียกเก็บรวม
อย่างไรก็ดี หากเทียบกับช่วงเดียวกันของปีก่อน ปริมาณเช็คเรียกเก็บรวมลดลง 1.86 แสนใบ หรือ 3.1% แต่มูลค่าเช็คเพิ่มขึ้น 8.85 หมื่นล้านบาท หรือ 2.79% โดยมีปริมาณเช็คเด้งลดลง 4,421 ใบ หรือ 6.62% ส่วนมูลค่าเช้คเด้งเพิ่มขึ้น 1,100 ล้านบาท หรือ 11.88%